
Iverksettelse av fellingstillatelse på bjørn i Nordre Land, Søndre Land og Sør-Aurdal kommuner

Det vises til søknad fra Veståsen beitelag v/Norodd Øibakken datert 20.06.05, mottatt samme dag om fellingstillatelse på bjørn etter skader på sau i Nordre Land, Søndre Land og Sør-Aurdal kommuner.

Da søknaden ble fremmet var det funnet 2 påviste skadetilfeller av bjørn på Veståsen i Nordre Land kommune. Fylkesmannen valgte å avvente endelig behandling av denne søknaden for å se an skadeutviklingen i beiteområdet. Søker og Nordre Land kommune ble orientert om dette på telefon den 21.06.05. Lørdag 25.06.05 fikk fylkesmannen melding om 2 nye skadetilfeller i området ved Drengsprengen i Sør-Aurdal kommune. Det er senere gjort funn av ytterligere 2 skadetilfeller i dette området som antas å være av noe eldre dato. Totalt sett er det avdekket 6 skadetilfeller i grenseområdene på Veståsen i tidsrommet 20-25.06.05. Alle skadetilfellene er undersøkt av Statens naturoppsyn med konklusjon antatt/dokumentert bjørn. 

Det er ca 2300 sau på utmarksbeite i det aktuelle området.

Søknaden er behandlet med hjemmel i Lov av 29. mai 1981 nr. 30 om viltet (viltloven) og Forskrift om forvaltning av rovvilt av 18. mars 2005 nr. 242. 

Den regionale rovviltnemnda for region 3 (Oppland) har med hjemmel i Forskrift om forvaltning av rovvilt, § 8, fastsatt kvoten for betinget skadefelling av bjørn i Oppland for perioden 1. juni 2005 til 15. februar 2006 til 1 dyr. 

Det er ikke laget noen forvaltningsplan for rovvilt i region 3 ennå og rovviltnemnda har ikke foretatt noen geografisk sonering når det gjelder iverksetting av fellingstillatelsen.

Fylkesmannen er etter § 9 i Forskrift om forvaltning av rovvilt gitt myndighet til å i verksette betinget skadefelling.

Det heter i § 9:

”Fylkesmannen kan av eget tiltak eller etter søknad fatte vedtak om iverksetting av felling for å forhindre fremtidig skade innenfor rammen av kvote for betinget skadefelling gitt av rovviltnemnden, jf. forskriften § 8, eller Direktoratet for naturforvaltning, jf. § 13. Fylkesmannen kan delegere sin myndighet til iverksetting av slik felling til kommunen i særskilte tilfeller. 

Ved vurderingen av om det skal gis tillatelse til skadefelling skal det legges vekt på føringene i regional forvaltningsplan, jf. forskriften § 6. Felling kan bare gjennomføres dersom det ikke finnes annen tilfredstillende løsning ut fra prinsippet om geografisk differensiert forvaltning. Det skal særlig tas hensyn til 

a)
områdets betydning som beitemark

b)
skadens omfang og utvikling

c)
potensialet for fremtidige skader

d)
muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr. Det kan knyttes nærmere vilkår til fellingstillatelsen, herunder at bestemte typer dyr skal være unntatt, at felling skal foretas av nærmere bestemte personer, metoder for felling og utbetaling av fellingsvederlag og/eller dekning av påløpte utgifter med unntak av lønn mv. i forbindelse med felling. Felling og forsøk på felling i henhold til denne bestemmelsen gjennomføres uavhengig av grunneiers jaktrett, jf. viltloven § 35.” 
Fylkesmannens vurdering:

Fylkesmannen har i sin vurdering lagt vekt på det totale skadeomfanget, skaden sin konsentrasjon i tid og rom, området sin betydning som beiteområde og prinsippet om differensiert forvaltning. Dette er vurdert opp mot det en vet om bestandssituasjonen for bjørn og om forskriftens krav om differensiert forvaltning.

Fylkesmannen har i samråd med kommunene/sankelag vurdert andre forebyggende tiltak mot skader i området i henhold til § 9 i forskriften, men finner ikke at det er mulig ut fra praktiske og økonomiske forhold å kunne gjennomføre slike tiltak. 

Fylkesmannen legger også til grunn forrige års skadeomfang i området der det var betydelige skader av bjørn. Vi mener på bakgrunn av det og den tiltagende skadeutviklingen i området, at det nå er riktig å iverksette skadefellingstillatelsen på et relativt tidlig stadium.

Fylkesmannens vedtak:

Fylkesmannen vurderer faren for fortsatte skader i dette området som betydelige og vil med hjemmel i forskriftens § 9 iverksette fellingstillatelse på én (1) bjørn. Fylkesmannen stiller følgende vilkår for tillatelsen:

1. Fellingsområdet er avgrenset slik: I vest langs Begna til Bagn, langs rv 219 til Tonsåsen, langs rv 33 til Dokka, langs rv 245 sørover til Bjoneroa, langs rv 47 vestover til fylkesgrensa, og langs denne til Begna.

2. Fellingstillatelsen gjelder for tidsrommet søndag 26.06.05 kl. 08.00 til tirsdag 05.07.05 kl. 12.00. Da det kun er ett dyr på den totale kvote for betinget skadefelling for bjørn i regionen, og det kan foregå fellingsforsøk i flere områder samtidig, kan fellingstillatelsen inndras umiddelbart om felling skjer i et annet område.

3. Det skal kun benyttes våpen og ammunisjon som tilfredsstiller kravene til jakt på bjørn, jf Forskrift om utøvelse av jakt og fangst, fastsatt av Direktoratet for naturforvaltning den 22. mars 2002.

4. Med hensyn til bruk av løs hund under forsøk på felling, må det søkes kommunen om evt. dispensasjon fra båndtvangsregelen etter hundeloven av 4. juli 2003 nr 74.

5. Alle tilfeller hvor dyr påskytes, såres eller felles skal uten opphold meldes til kommune, fylkesmann og nærmeste politimyndighet, jf Forskrift om utøvelse av jakt og fangst av 22. mars 2002, § 27. Ansvarlig fellingsleder skal rapportere daglig om fellingsforsøket til fylkesmannen, på telefon 61266000 eller 97737223. 

6. Tillatelsen gis til kommunene/kommunalt oppnevnt jaktlag v/ansvarlig fellingsleder Rolf Leirvik, jf fylkesmannens brev av 06.06.01. Alle involverte jeger uavhengig av kommune skal forholde seg til ansvarlig fellingsleder. Deltakere i jaktlaget skal ha avlagt skyteprøve. Det forutsettes at kommunene sørger for at samtlige involverte i fellingen får en kopi av denne tillatelsen, før fellingsforsøket settes i gang. Fellingsleder er ansvarlig for at det foreligger liste over alle deltagere i fellingsforsøket. 

7. Ansvarlig fellingsleder kan, dersom det vurderes som aktuelt, selv ta kontakt med Statens naturoppsyn (SNO) for eventuell bistand. Slik bistand kan bestå i kompetanseoppbygging/opplæringstiltak og/eller deltakelse i felt. SNO vil vurdere eventuelle henvendelser bl.a. med bakgrunn i egen kapasitet.

8. Felling og forsøk på felling i henhold til denne tillatelse gjennomføres uavhengig av grunneiers jaktrett, jf. Viltlovens § 35.

9. Bjørn felt i medhold av denne tillatelsen er viltfondets eiendom og ingen kan disponere over felt dyr uten tillatelse fra Direktoratet for naturforvaltning. Felt dyr skal så raskt som mulig bringes til Norsk Institutt for naturforskning i Trondheim. Jf § 16 i Forskrift om forvaltning av rovvilt, skal jeger fremvise felt dyr for SNO for umiddelbar kontroll, merking og prøvetaking av biologisk materiale, og jeger skal kunne påvise fellingssted etter anmodning fra SNO, politi eller fylkesmann.

10. Det kan, etter avtale, gis kompensasjon for administrative utgifter på inntil kr 15 000 ved iverksetting av fellingstillatelsen første gang. Siden deltagelse i fellingsforsøket er frivillig,  gis det ikke kompensasjon eller lønn til deltagerne. Kommunen må samordne sine krav innenfor denne rammen.

Dette vedtaket kan påklages etter reglene i forvaltningsloven innen tre uker, jf vedlagte «Rett

til å klage over forvaltningsvedtak». En eventuell klage rettes til DN, men sendes via fylkesmannen. 

Kristin Hille Valla 
                                                                          Sigurd Tremoen

